奉和襲美二遊詩 任詩
作者：陸龜蒙
朝代：唐

paragraphs: 吳之辟疆園，在昔勝概敵。
前聞富脩竹，後說紛怪石。
風煙慘無主，載祀將六百。
草色與行人，誰能問遺跡。
不知清景在，盡付任君宅。
却是五湖光，偷來傍簷隙。
出門向城路，車馬聲躪躒。
入門望亭隈，水木氣岑寂。
犨牆繞曲岸，勢似行無極。
十步一危梁，乍疑當絕壁。
池容澹而古，樹意蒼然僻。
魚驚尾半紅，鳥下衣全碧。
斜來島嶼隱，恍若瀟湘隔。
雨靜挂殘絲，煙消有餘脉。
朅來任公子，擺落名利役。
雖將祿代耕，頗愛巾隨策。
秋籠支遁鶴，夜榻戴顒客。
說史足爲師，譚禪差作伯。
君多鹿門思，到此情便適。
偶蔭桂堪帷，縱吟苔可席。
顧余真任誕，雅遂中心獲。
但知醉還醒，豈知玄尚白。
甘閑在雞口，不貴封龍額。
即此自怡神，何勞謝公屐。